**Riga Crypto si Lapona Enigel**

*Ion Barbu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Menestrel trist, mai aburit

Ca vinul vechi ciocnit la nuntă,

De cuscrul mare dăruit

Cu pungi, panglici, beteli cu funtă,

Mult îndărătnic menestrel,

Un cântec larg tot mai încearcă,

Zi-mi de lapona Enigel

Și Crypto, regele-ciupearcă!

- Nuntaș fruntaș!

Ospățul tău limba mi-a fript-o,

Dar, cântecul, tot zice-l-aș,

Cu Enigel și riga Crypto.

- Zi-l menestrel!

Cu foc l-ai zis acum o vară;

Azi zi-mi-l strâns, încetinel,

La spartul nunții, în cămară.

\*

Des cercetat de pădureți

În pat de râu și-n humă unsă,

Împărățea peste bureți

Crai Crypto, inimă ascunsă,

La vecinic tron, de rouă parcă!

Dar printre ei bârfeau bureții

De-o vrăjitoare mânătarcă,

De la fântâna tinereții.

Și răi ghioci și toporași

Din gropi ieșeau să-l ocărască,

Sterp îl făceau și nărăvaș,

Că nu voia să înflorească.

În țări de gheață urgisită,

Pe-același timp trăia cu el,

Laponă mică, liniștită,

Cu piei, pre nume Enigel.

De la iernat, la pășunat,

În noul an, să-și ducă renii,

Prin aer ud, tot mai la sud,

Ea poposi pe mușchiul crud

La Crypto, mirele poienii.

Pe trei covoare de răcoare

Lin adormi, torcând verdeață:

Când lângă sân, un rigă spân,

Cu eunucul lui bătrân,

Veni s-o-mbie, cu dulceață:

- Enigel, Enigel,

Ți-am adus dulceață, iacă.

Uite fragi, ție dragi,

Ia-i și toarnă-i în puiacă.

- Rigă spân, de la sân,

Mulțumesc Dumitale.

Eu mă duc să culeg

Fragii fragezi, mai la vale.

-Enigel, Enigel,

Scade noaptea, ies lumine,

Dacă pleci să culegi,

Începi, rogu-te, cu mine.

-Te-aș culege, rigă blând...

Zorile încep să joace

Și ești umed și plăpând:

Teamă mi-e, te frângi curând,

Lasă. - Așteaptă de te coace.

-Să mă coc, Enigel,

Mult aș vrea, dar vezi, de soare,

Visuri sute, de măcel,

Mă despart. E roșu, mare,

Pete are fel de fel;

Lasă-l, uită-l, Enigel,

În somn fraged și răcoare.

- Rigă Crypto, rigă Crypto,

Ca o lamă de blestem

Vorba-n inimă-ai înfipt-o!

Eu de umbră mult mă tem,

Că dacă-n iarnă sunt făcută,

Și ursul alb mi-e vărul drept,

Din umbra deasă, desfăcută,

Mă-nchin la soarele-nțelept.

La lămpi de gheață, supt zăpezi,

Tot polul meu un vis visează.

Greu taler scump cu margini verzi

De aur, visu-i cercetează.

Mă-nchin la soarele-nțelept,

Că sufletu-i fântână-n piept,

Și roata albă mi-e stăpână,

Ce zace-n sufletul-fântână.

La soare, roata se mărește;

La umbră, numai carnea crește

Și somn e carnea, se dezumflă,

Dar vânt și umbră iar o umflă...

Frumos vorbi și subțirel

Lapona dreaptă, Enigel,

Dar timpul, vezi, nu adăsta,

Iar soarele acuma sta

Svârlit în sus, ca un inel.

- Plângi, preacuminte Enigel!

Lui Crypto, regele-ciupearcă.

Lumina iute cum să-i placă?

El se desface ușurel

De Enigel,

De partea umbrei moi, să treacă...

Dar soarele, aprins inel,

Se oglindi adânc în el;

De zece ori, fără sfială,

Se oglindi în pielea-i cheală.

Și sucul dulce înăcrește!

Ascunsa-i inimă plesnește,

Spre zece vii peceți de semn,

Venin și roșu untdelemn

Mustesc din funduri de blestem;

Că-i greu mult soare să îndure

Ciupearcă crudă de pădure,

Că sufletul nu e fântână

Decât la om, fiară bătrână,

Iar la făptură mai firavă

Pahar e gândul, cu otravă,

Ca la nebunul rigă Crypto,

Ce focul inima i-a fript-o,

De a rămas să rătăcească

Cu altă față, mai crăiască:

Cu Laurul-Balaurul,

Să toarne-n lume aurul,

Să-l toace, gol la drum să iasă,

Cu măsălarița-mireasă,

Să-i ție de împărăteasă.